Rīga, 2024.gada 12. maijs

Rīgas 10. vidusskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā!

Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Jūsu līdzdalība akreditācijas procesā bija būtiska un vēlamies Jūs īsi informēt par tās rezultātiem.

Kopumā, Rīgas 10. vidusskola akreditēta uz 6 gadiem, apliecinot, ka tās darbība atbilst optimālam kvalitātes līmenim. Visas izglītības iestādes darbībā vērtējamās kvalitātes jomas “Atbilstība mērķiem”, “Iekļaujoša vide”, “Kvalitatīvas mācības” novērtētas ar “labi”, arī direktores profesionālais darbs kvalitātes jomā “Laba pārvaldība” novērtēts ar kvalitātes vērtējuma līmeni “labi” [[1]](#footnote-1).

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Labi |
| Kvalitatīvas mācības | Labi |
| Iekļaujoša vide | Labi |
| Laba pārvaldība | Labi |

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus, t.sk. uzdevumus skolas darbības pilnveidei:

* Pilnveidot ikdienas mācīšanas un mācīšanās procesu, palielinot un dažādojot izglītības procesa iekšējo diferenciāciju un individualizāciju ikdienas mācību stundās atbilstoši izglītojamo spējām, vajadzībām un interesēm, kā arī analizēt padziļināto mācību priekšmetu īstenošanas kvalitāti un iespējas mācību snieguma uzlabošanai valsts pārbaudes darbos, lai panāktu rezultātu uzlabošanos.
* Aktualizēt un efektivizēt karjeras izglītības darbu, veicot vispusīgas, mērķtiecīgas un plānveidīgas darbības mācību stundās, izglītības iestādes organizētajos pasākumos, t.sk. nodrošināt vispusīgu sadarbību ar profesionālās un augstākās izglītības iestādēm.
* Sadarbībā ar dibinātāju risināt izglītības iestādes telpu kapacitātes atbilstību izglītojamo skaitam, lai nodrošinātu CO2 rādītāju uzlabošanos klasēs, telpu kvalitāti zemajā pirmajā stāvā, kā arī telpu pielāgošanu personām ar kustību traucējumiem.
* Aktualizēt pedagogu un atbalsta personāla profesionālās kvalitātes novērtēšanas procesus un detalizētāk apkopot datus un informāciju par pedagogu profesionālās pilnveides tālākajām attīstības vajadzībām, t.sk. vienotas skolas kontekstā.
* Pilsoniskās līdzdalības attīstībai, mācību stundās un audzināšanas pasākumos ietvert pasaules un valsts politikas būtiskos, aktuālos un sarežģītos tematus, tādejādi veicinot izglītojamo pilsonisko izpratni un līdzdalību, kā arī aktivizēt Ukrainas civiliedzīvotāju bērnu integrēšanu izglītības iestādē.

Akreditācijas ekspertu komisija, veicot savu darbu, izmantoja šādas metodes:

* Intervijas un sarunas ar pedagogiem, izglītības iestādes vadības komandu, atbalsta personālu, izglītojamo pārstāvjiem un izglītojamo vecāku pārstāvjiem, kā arī ar izglītības iestādes direktori un dibinātāja pārstāvi.
* Mācību stundu (16) vērošana;
* Izglītības iestādes apskate;
* Dokumentu un informācijas analīze analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi);
* Tīmekļvietnes un komunikācijas prakses analīze.

Novēlam Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja

Andra Šenberga

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)